b'\n_START_ARTICLE_\nVeliki krog\n_START_PARAGRAPH_\nV\xc3\xa9liki kr\xc3\xb3g (tudi ortodrom\xc3\xadja) je kro\xc5\xbenica na povr\xc5\xa1ini krogle, oziroma na sferi, ki ima enak obseg kot krogla ali sfera. Veliki krog deli sfero na dve enaki hemisferi. Veliki krog na krogli je kro\xc5\xbenica na njeni povr\xc5\xa1ini, ki ima enako sredi\xc5\xa1\xc4\x8de. Veliki krog je prese\xc4\x8di\xc5\xa1\xc4\x8de sfere z ravnino, ki poteka skozi njeno sredi\xc5\xa1\xc4\x8de. Veliki krog je najve\xc4\x8dja kro\xc5\xbenica, ki jo lahko nari\xc5\xa1emo na dani sferi. Na sferi je neskon\xc4\x8dno mnogo velikih krogov._NEWLINE_Veliki krogi so analogi\xc2\xa0\xc2\xbbpremic\xc2\xab\xc2\xa0v sferni geometriji. Glej tudi sferna trigonometrija in geodetka._NEWLINE_Veliki krog na krogelni povr\xc5\xa1ini ima najmanj\xc5\xa1o ukrivljenost in je zato lok (ortodroma) najkraj\xc5\xa1a pot med dvema to\xc4\x8dkama na povr\xc5\xa1ini. Razdalja med poljubnima to\xc4\x8dkama na sferi je razdalja na velikem krogu. \xc4\x8ceprav je to najkraj\xc5\xa1a razdalja med to\xc4\x8dkama, je te\xc5\xbeko potovati po njej, saj se smer neprestano spreminja, razen v smeri proti severi ali jugu, oziroma vzdol\xc5\xbe ekvatorja. Zaradi tega so poti po velikem krogu razdeljene na niz kraj\xc5\xa1ih loksodrom, premic, ki sekajo vse poldnevnike pod istim kotom in tako omogo\xc4\x8dajo stalno smer med smernimi to\xc4\x8dkami vzdol\xc5\xbe velikega kroga. Loksodrome je uvedel Pedro Nunes._NEWLINE_Dolge letalske ali morske poti, narisane na ravnem zemljevidu (na primer v Mercatorjevi projekciji), ve\xc4\x8dkrat izgledajo ukrivljene. To je zaradi tega ker le\xc5\xbeijo na velikih krogih. Pot, ki bo na zemljevidu bolj ravna, bo dejansko dalj\xc5\xa1a._NEWLINE_Na zemeljskem povr\xc5\xa1ju vsi poldnevniki le\xc5\xbeijo na velikih krogih, in tudi ekvator je veliki krog. Druge \xc4\x8drte \xc5\xa1irin niso veliki krogi, saj so manj\xc5\xa1e od ekvatorja, in njihova sredi\xc5\xa1\xc4\x8da ne le\xc5\xbeijo v sredi\xc5\xa1\xc4\x8du Zemlje. So mali krogi. Zemljini veliki krogi so dolgi pribli\xc5\xbeno 40.000 km, \xc4\x8deprav Zemlja ni popolna krogla. Njen ekvator je na primer dolg 40.075 km._NEWLINE_Veliki krogi na nebesni krogli so na primer obzorje (v astronomskem smislu), nebesni ekvator in ekliptika._NEWLINE_Poti po velikih krogih uporabljajo ladje in letala kadar morski tokovi in vetrovi niso odlo\xc4\x8dujo\xc4\x8di. Za letalo, ki potuje proti zahodu med celinami na severni polobli, bodo tak\xc5\xa1ne poti potekale severno vse do arkti\xc4\x8dnega podro\xc4\x8dja, pri vzhodnih poletih pa bodo poti potekale ju\xc5\xbeneje in v po\xc5\xa1tev bodo pri\xc5\xa1le prednosti tokovnih curkov.'